ועדת העבודה, הרווחה והבריאות, כנסת 20, פרוטוקול מספר 818, 2018-07-05 10:15

אלי אלאלוף: היום 5.7.2018, כ"ב בתמוז התשע"ח, השעה 10:17.

אלי אלאלוף: הצעת חוק שעות עבודה, של חברת הכנסת יוליה מלינובסקי, של הסיעה שלה.

אלי אלאלוף: אנחנו אמורים לעשות רביזיה, וזה על פי בקשתה של חברת הכנסת יוליה מלינובסקי.

אלי אלאלוף: מי בעד הרביזיה, מי נגד?

אלי אלאלוף: בעד – פה אחד

אלי אלאלוף: נמנעים – אין

יוליה מלינובסקי: כשאנחנו מעבירים חוקים בכנסת, אנחנו צריכים להרגיש שמחה בלב וסיפוק.

יוליה מלינובסקי: עכשיו פתחנו רביזיה – אני צריכה להגיד תודה לנועה על כך שנתנה לי אז את הטיפ הזה – אבל אני מרגישה בושה, אני מרגישה כאב עצום בלב שאנחנו צריכים לפתוח עכשיו רביזיה ולצמצם את החוק בצורה משמעותית.

יוליה מלינובסקי: אני חייבת להגיד לך שהחוק הזה, בנוסח המורחב שלו, חשף את הפנים המכוערות של המדינה.

אלי אלאלוף: עד כדי כך?

אלי אלאלוף: מה יישאר לך מהטרמינולוגיה על דברים עוד יותר חמורים?

יוליה מלינובסקי: אני חשבתי על זה.

יוליה מלינובסקי: זה מכוער.

יוליה מלינובסקי: כולם יודעים את המצב.

יוליה מלינובסקי: כולם יודעים שיש עובדים מסוג א' שמקבלים פיצויים 8.3, ויש עובדים שמועסקים דרך חברות השירות - יש כאלה 400,000 בישראל - שבידיעה, בהבנה, במתוכנן יקבלו 6% פיצויים, אם בכלל.

יוליה מלינובסקי: זה משהו שכולם יודעים.

יוליה מלינובסקי: כולם חיים בשלום עם זה.

יוליה מלינובסקי: כולם יודעים שזה יעלה כסף למדינה.

יוליה מלינובסקי: יש לנו קבוצה א', היא 100% בסדר, ויש קבוצה ב'.

יוליה מלינובסקי: כשהיא תצא לפנסיה, קופת הפיצויים שלה תהיה הרבה יותר קטנה מאשר שאר העובדים במשק.

יוליה מלינובסקי: מאוד רציתי שהחוק יחול על כל האנשים שמועסקים דרך חברות כוח אדם או דרך ספקי שירות.

יוליה מלינובסקי: עקב התנגדות עזה של השר שזה עולה הרבה מאוד כסף - בין 100 ל-200 מיליון שקל, שזה מאוד מופרז, לא מתקבל על הדעת - נאלצתי להתקפל ולהסכים שבינתיים החוק הזה יחול רק על שני ענפים: אבטחה ושמירה וניקיון.

יוליה מלינובסקי: אין לי שמחה בלב.

יוליה מלינובסקי: אני מרגישה שזה היה צריך להיות הרבה יותר טוב, הרבה יותר מורחב, שזה היה צריך לחול על כל עובדי המשק.

יוליה מלינובסקי: אני מקווה מאוד שבהמשך, אחרי שנעביר את החוק, נתקדם כך שזה יהיה צודק ושוויוני וכמו שצריך להיות לכל העובדים שהמדינה הפריטה – עובדים סוציאליים, מורים, אנשי מחשוב, עובדי הסעדה, נהגי אוטובוסים וכו'.

יוליה מלינובסקי: כולם עובדים וזכאים לאותם תנאי עבודה.

יוליה מלינובסקי: אני מקווה מאוד שבאיזה שהוא שלב יקבלו באוצר שכל וניכנס למסלול הטבעי, החוקי, הנכון והמוסרי.

יוליה מלינובסקי: בינתיים, אני מבקשת לפתוח רביזיה על כך שהצעת החוק תחול רק על שמירה וניקיון.

יוליה מלינובסקי: לפחות שם אנשים יקבלו קופת פיצויים באופן מלא.

דברה גילד-חיו: רציתי לברך את יוליה מלינובסקי על הצעת החוק החשובה הזאת, על הקידום שלה, ולהצטרף לדברים שלה על כך שהצמצום של זה מאוד מעציב.

דברה גילד-חיו: אני כמובן מעדיפה שיעבירו את זה כך מאשר שלא יעבור כלום.

דברה גילד-חיו: המדינה מודה שהיא מעסיקה באופן עקיף עובדים.

דברה גילד-חיו: היא משלמת להם פחות, כי זה משתלם לה כלכלית.

דברה גילד-חיו: מדובר בעובדים הכי מוחלשים.

דברה גילד-חיו: הזכויות שלהם נפגעות בשלל דברים.

דברה גילד-חיו: זה העיקר.

דברה גילד-חיו: אני מקווה שבהמשך אפשר יהיה לשנות את זה, לעשות חשיבה מחדש ולהרחיב את זה שוב.

מיכל בירן: אני מצטערת מאוד שככה הדברים עומדים.

מיכל בירן: אתם לא לוקחים אחריות.

מיכל בירן: אתם, האוצר, מתעקשים כל הזמן להפריט את הכל בטענה שזה יותר נכון תפעולית.

מיכל בירן: האמת מתגלה שוב ושוב.

מיכל בירן: המטרה האמיתית של מיקור חוץ היא כדי שתוכלו לפגוע בזכויות עובדים.

מיכל בירן: הנה, זה מה שאתם עושים גם עכשיו.

יוליה מלינובסקי: אמרתי בתחילת דבריי שאני מאוד מצטערת על זה.

מיכל בירן: אני מברכת אותך מאוד, יוליה, על הניסיון והצדק, אני רק אומרת שההיסטוריה תשפוט אתכם.

אלי אלאלוף: על העיקרון אני מזדהה איתך.

יוליה מלינובסקי: תודה.

אלי אלאלוף: אני חושב שצריכים להעביר מהעולם את כל הנושא של עובדי קבלן.

אלי אלאלוף: אין שום סיבה שהמדינה לא תדע להפעיל בעצמה את העובדים שלה, את השירותים שהיא צריכה לתת.

אלי אלאלוף: זה אחד הסממנים של חולשת המדינה, למרות שיש כאלה שרוצים לראות אותנו חזקים, גדולים וענקיים.

אלי אלאלוף: זו עובדה.

אלי אלאלוף: דבר שני, העיתוי הוא לא נכון.

אלי אלאלוף: לא עושים את זה כשהתקציב רץ.

אלי אלאלוף: ראיתם אתמול את הקרקס שהיה לנו כשהיינו צריכים 50 חברי כנסת כדי להוסיף גרושים.

אלי אלאלוף: 50 חברי כנסת היו באולם, הם כולם לא הבינו את התרגיל הזה.

אלי אלאלוף: יש נטייה באוצר ובהסתדרות.

אלי אלאלוף: הם שיתפו פעולה להוציא ממעגל העובדים על ידי קבלן מאות עובדים בשנה שעברה, אם לא אלפים, בעיקר בשירותי הבריאות, בבתי חולים הממשלתיים.

אלי אלאלוף: אנחנו ראינו את זה.

אלי אלאלוף: כדי שנמשיך ביחד את המאבק הזה, צריך לעשות אותו מתואם מראש עם המערכת של האוצר.

נועה בן שבת: אם זו בעיה של תקציב, אולי אפשר להציע שכרגע זה יחול רק על העובדים האלה, ומהתקציב הבא זה יחול על - -

מיכל בירן: רעיון מעולה.

יוליה מלינובסקי: הצעתי את זה לאוצר, זה לא התקבל.

אלי אלאלוף: זה לא יעבור בחוק הזה, בהצעה הזאת.

אלי אלאלוף: אני בעד לתפוס את מה שיש מאשר לחכות שיהיה אופטימאלי.

אלי אלאלוף: אף אחד לא יפריע לנו לחשוב ולהוסיף לחוק הזה בהמשך דברים נוספים.

אלי אלאלוף: אני מציע את השירותים שלי.

אלי אלאלוף: את קבעת שזו תהיה הצעת הסיעה שלכם.

יוליה מלינובסקי: אני הכל משאירה בבית.

אלי אלאלוף: אתם עשיתם את מה שעשיתם.

אלי אלאלוף: לא השתמשתם בהשפעות של אחרים.

אלי אלאלוף: גם למיכל יש השפעה, אפילו שהיא מהאופוזיציה.

אלי אלאלוף: נכבד את המו"מ שקיימת בין לבין.

אלי אלאלוף: כרגע אני ממליץ להצביע לטובת התחלת הפעלת החוק הזה, אחר כך חנון ורחום, יחליטו על סוג המאבק.

יוליה מלינובסקי: במו"מ שניהלנו עלה הרעיון ששר העבודה והרווחה יתקין תקנות בעתיד, שהוא ירחיב את החוק הזה לשאר הענפים.

יוליה מלינובסקי: בעת עבודה על החוק הזה קיבלתי הסכמה מלאה מהמעסיקים הפרטיים על כך שהם מוכנים לקחת על עצמם את החוק המורחב באופן מלא.

יוליה מלינובסקי: כרגע אנחנו מצמצמים, כי אנחנו לא יכולים להגיד שזה יחול באופן מלא על מעסיקים פרטיים ופה זה יחול רק על שמירה וניקיון.

יוליה מלינובסקי: קחו בחשבון שיש הסכמה של המעסיקים הפרטיים להרחיב את זה על כל הענפים שלהם.

אלי אלאלוף: תרשמו את הדברים.

אלי אלאלוף: אם לא רשמתם, תמצאו את הדברים בפרוטוקול.

נועה בן שבת: נקריא את השינוי.

נועה בן שבת: 9א.

נועה בן שבת: (א) בסעיף זה – "מזמין שירות" – מי שמקבל אצלו שירות מקבלן שירות; "מעסיק בפועל", "קבלן כוח אדם" ו"קבלן שירות" –כהגדרתם בחוק העסקת עובדים על ידי קבלני כוח אדם, התשנ"ו-1996; "קבלן" – קבלן כוח אדם או קבלן שירות, לפי העניין; (ב) הסתיימה ההתקשרות בין קבל ובין מעסיק בפועל או מזין שירות, לפי העניין, ועבר עובדו של הקבלן להיות מועסק על ידי קבלן אחר שהתקשר עם אותו מעסיק בפועל או אותו מזמין שירות, יהיה העובד זכאי לפיצויי פיטורים מהקבלן שההתקשרות עמו הסתיימה, כאילו פוטר, אף אם אותו קבלן הציע לו עבודה חלופית.

נועה בן שבת: (ג) אין בהוראות סעיף זה כדי לגרוע מהוראות סעיף 12א לחוק העסקת עובדים על ידי קבלנ כוח אדם, התשנ"ו-1996.

נועה בן שבת: "

אלי אלאלוף: מי בעד התיקון לחוק, מי נגד, מי נמנע?

אלי אלאלוף: בעד – 2

אלי אלאלוף: נמנעים – 1

אלי אלאלוף: 2 בעד, מיכל בירן נמנעת.

אלי אלאלוף: תודה רבה, הישיבה נעולה.